text: [{"text_idx": "#000000", "text": "Vangamyndin \u2013 Malvina keypti fyrsta neistaflaggi\u00f0 i\u0301 1952"}, {"text_idx": "#000001", "text": "Malvina bey\u00f0 s\u00e6r at gjalda flaggi\u00f0, sum kosta\u00f0i 125 kro\u0301nur. (Mynd Vagnur)"}, {"text_idx": "#000002", "text": "Ta\u0301 i\u00f0 Malvina a\u0301 Dunga kom u\u0301r Hvalba til Havnar sum fimtan a\u0301ra gomul genta, vildi hon ro\u0301gva kapp ella sp\u00e6la hondbo\u0301lt. Hon valdi hondbo\u0301ltssp\u00e6li\u00f0 og koma a\u0301 standa i\u0301 ma\u0301linum hja\u0301 neistakvinnum i\u0301 to\u0301lv a\u0301r. Ta\u00f0 var Malvina, sum to\u0301k stig at u\u0301tvega Neistanum egi\u00f0 flagg. \u2013 Eg helt ta\u00f0 vera skomm, at Neistin einki egi\u00f0 flagg a\u0301tti, og ti\u0301 bey\u00f0 eg m\u00e6r at gjalda flaggi\u00f0 sja\u0301lv, sum var\u00f0 keypt u\u0301r Danmark, sigur Malvina."}, {"text_idx": "#000003", "text": "Eg si\u0301ggi fyri m\u00e6r Malvinu i\u0301 ketilbu\u0301na og beiggjan Gudmund la\u00f0a gar\u00f0ar i\u0301 Havn, men tu\u0301 \u00f8rminnist eisini hana standa i\u0301 ma\u0301linum hja\u0301 neistakvinnum. Fyri kortum fekst tu\u0301 at vita, at ta\u00f0 var Malvina a\u0301 Dunga, sum syrgdi fyri, at Neistin fekk si\u0301tt egi\u00f0 flagg. Hetta var i\u0301 1952. Malvina by\u0301r i\u0301 i\u0301bu\u0301\u00f0 i\u0301 hu\u0301sinum hja\u0301 do\u0301ttrini Ka\u0301ru a\u0301 Dunga i\u0301 Havn. Hugaligt at hitta Malvinu aftur, sum tu\u0301 ikki hevur hitt i\u0301 no\u0301gv Harrans a\u0301r. Men, hvussu fekk Malvina fatur i\u0301 vakra neistaflagginum?"}, {"text_idx": "#000004", "text": "\u2013 Sa\u0301ra Hansen hev\u00f0i veri\u00f0 a\u0301 i\u0301tro\u0301ttasku\u0301la i\u0301 Danmark og var komin aftur til F\u00f8roya at sp\u00e6la vi\u00f0 neistanum. Sa\u0301ra var hondbo\u0301ltssnillingur, sum kundi no\u0301gv meira vi\u00f0 bo\u0301ltinum, enn a\u00f0rir sp\u00e6larar. Einafer\u00f0 seg\u00f0i eg vi\u00f0 Sa\u0301ru, at ta\u00f0 var sto\u0301r skomm, at Neistin ikki a\u0301tti egi\u00f0 flagg. I\u0301 1950 vo\u0301ru neistakvinnur og fo\u0301tbo\u0301ltsli\u00f0 hja\u0301 B36 a\u0301 minniligari fer\u00f0 i\u0301 Noregi, men bara f\u00f8royska flaggi\u00f0 var vi\u00f0 a\u0301 fer\u00f0ini."}, {"text_idx": "#000005", "text": "Sa\u0301ra hev\u00f0i gott samband vi\u00f0 hondbo\u0301ltsfelag i\u0301 Keypmannahavn, og eg ba\u00f0 Sa\u0301ru u\u0301tvega Neistananum eitt neistaflagg, ein \u201cneistavimpul\u201d vi\u00f0 eins litum og i\u0301 f\u00f8royska flagginum. Eg vildi gjalda flaggi\u00f0 sja\u0301lv. I\u0301 1952 forvann eg 675 kro\u0301nur um ma\u0301na\u00f0in, og ny\u0301ggja neistaflaggi\u00f0 kosta\u00f0i 125 kro\u0301nur. Neistin fekk vakra flaggi\u00f0, sum vit \u00f8ll vo\u0301ru o\u0301gvuliga fegin um. Eg bar sja\u0301lv neistaflaggi\u00f0 a\u0301 o\u0301lavs\u00f8ku \u00f8ll a\u0301rini eg sp\u00e6ldi, sigur Malvina."}, {"text_idx": "#000008", "text": "\u2013 Ta\u0301 i\u00f0 eg kom til Havnar i\u0301 1947 sum fimtan a\u0301ra gomul, vildi eg antin ro\u0301gva kapp ella sp\u00e6la hondbo\u0301lt. Og ta\u00f0 bleiv hondbo\u0301ltur, sum eg koma at sp\u00e6la i\u0301 to\u0301lv a\u0301r a\u0301 besta li\u00f0num hja\u0301 Neistanum. \u201cBeiggin\u201d u\u0301r Va\u0301gi var venjari, og hann seg\u00f0i m\u00e6r, at vilt tu\u0301 ikki standa i\u0301 ma\u0301linum a\u0301 besta li\u00f0num, so sp\u00e6lir tu\u0301 u\u0301ti i\u0301 2. deild. Eg vildi sp\u00e6la u\u0301ti, men vildi eisini sp\u00e6la a\u0301 besta li\u00f0num, ti\u0301 gj\u00f8rdist eg ma\u0301lverji."}, {"text_idx": "#000010", "text": "\u2013 Tv\u00e6r reisir var eg uttanlands vi\u00f0 hondbo\u0301ltinum. I\u0301 1950 vo\u0301ru neistakvinnur og besta li\u00f0i\u00f0 hja\u0301 B36 minniliga fer\u00f0 i\u0301 Noregi. Og so var eg bi\u00f0in at koma til I\u0301slands vi\u00f0 sandava\u0301gskvinnum sum sp\u00e6landi venjari. Ta\u00f0 var Sigurd Petersen, sum so fegin vildi hava meg at styrkja li\u00f0i\u00f0 hja\u0301 S\u00f8ljuni a\u0301 I\u0301slandsfer\u00f0ini. Eg gavst at sp\u00e6la hondbo\u0301lt i\u0301 1961, men tv\u00e6r fer\u00f0ir seinni kom eg to\u0301 at standa i\u0301 neistama\u0301linum. Einafer\u00f0 var\u00f0 skipa\u00f0 fyri oldgirlsdysti millum Neistan og Kyndil, og ta\u0301 i\u00f0 Gundadalsh\u00f8llin var\u00f0 tikin i\u0301 ny\u0301tslu i\u0301 1984, sp\u00e6ldu vit sokalla\u00f0an uppvi\u0301sningdyst i\u0301mo\u0301ti Kyndli, sigur Malvina."}, {"text_idx": "#000011", "text": "Malvina var gift vi\u00f0 Niclas a\u0301 Dunga, sum doy\u00f0a bara 61 a\u0301ra gamal. Malvina og Niclas eiga d\u00f8turnar Onnu 53 a\u0301r, Byndis 49 a\u0301r, Unnur 47 a\u0301r og Ka\u0301ru 42 a\u0301r, sum allar bu\u0301gva i\u0301 Havn. Malvina eigur to\u0301lv ommud\u00f8tur. Allar fy\u0301ra d\u00f8turnar hava sp\u00e6lt i\u0301 Neistanum. Anna, Bryndis og Unnur sp\u00e6ldi upp til unglingaaldur, me\u00f0an Ka\u0301ra koma at sp\u00e6la no\u0301gv a\u0301r i\u0301 bestu deildini. Men, hvat f\u00e6r Malvina ti\u0301\u00f0ina at ganga vi\u00f0, og fylgir hon framvegis vi\u00f0 hondbo\u0301lti?"}, {"text_idx": "#000013", "text": "Vit fara u\u0301t i\u0301 gar\u00f0in at taka mynd, og Malvina er ikki s\u00f8rt errin, at ta\u00f0 var hon, sum to\u0301k stig at u\u0301tvega Neistanum egi\u00f0 flagg. Nu\u0301 kennir undirrita\u00f0i mest sum bara Ka\u0301ru av d\u00f8trunum, og Malvina og Ka\u0301ra eru o\u0301gvuliga li\u0301kar i\u0301 veruma\u0301ta. T\u00e6r eru ba\u0301\u00f0ar hittinor\u00f0a\u00f0ar og ikki skornar fyri tungubandi\u00f0. Eg takka fyri meg og takki fyri a\u0301hugaverda pra\u0301ti\u00f0. (Vagnur)"}]